Vier dood weens onwettige kragverbindings(Foto: Eskom/Twitter) Vier mense is reeds die afgelope maand in die Tonga-omgewing in Mpumalanga weens onwettige kragverbindings dood. ŉ 36-jarige vrou is Maandag in Gritana dood. Sy het brandwonde opgedoen nadat sy glo in aanraking met ŉ gelaaide elektriese kabel gekom het en is kort ná haar aankoms by die hospitaal dood verklaar. ŉ Tienerseun is ook Maandag dood toe hy deur onwettig gekoppelde elektriese kabels in Kamhlushwa geskok is. Die 12-jarige seun is na ŉ buurman se huis gestuur toe hy op die kabels getrap en inmekaargesak en gesterf het. ŉ 16-jarige meisie is verlede week dood toe sy en ŉ vriendin in ŉ straat gestap en sy op ŉ elektriese kabel getrap het. Volgens brig. Selvy Mohlala, polisiewoordvoerder, het polisiebeamptes die meisie in ŉ plas water aangetref met elektriese kabels wat om haar gelê het. Sy is op die toneel dood verklaar. In nog ŉ voorval het ŉ man by die huis aangekom waarna sy suster hom meegedeel het dat daar ŉ elektriese fout was. Hy het dit probeer herstel en het geskok. Die man is na ŉ hospitaal gehaas waar hy dood verklaar is. Die polisie in Mpumalanga het ŉ beroep op gemeenskapslede gedoen om onwettige kragverbindings te vermy.